একটা যুদ্ধ শেষ করে তাজউদ্দীন আহমদ কি নতুন আরেকটা যুদ্ধের কথা ভাবছিলেন? বোধ হয় না; কেননা দ্বিতীয় যুদ্ধ তার কাছে ছিল প্রথম যুদ্ধেরই পরবর্তী পর্যায়। মুক্তির। যুদ্ধের জাতীয়তাবাদী স্তরটি শেষ হয়েছে, এখন সেটিকে নিয়ে যেতে হবে সমাজতান্ত্রিক স্তরে- ওটাই মনে হয় তার উপলব্ধি। অসময়ে চলে গেছেন, কিন্তু বেঁচে থাকলে নতুন স্তরের আন্দোলনে তিনি কী নেতৃত্ব দিতে পারতেন? হয়তো না। কেননা অর্থনৈতিক, রাজনৈতিক ও সামাজিক পরিস্থিতি অতিদ্রুত বদলে গেছে। পুঁজিবাদের অন্তর্ঘাত ও স্বৈরাচার আগের চেয়ে প্রবল হয়েছে। সাম্রাজ্যবাদীদের আগ্রাসনে নিষ্ঠুরতা ও বিস্তৃতি কোনোটাই কমেনি, বিস্তৃতি বরঞ্চ বৃদ্ধি পেয়েছে। বাংলাদেশে এমনকি বুর্জোয়া ধরনের গণতন্ত্রও প্রতিষ্ঠা লাভ করেনি। নামে বেনামে প্রতিক্রিয়াশীলরা দুর্দমনীয় হয়ে উঠেছে। অপরদিকে তাজউদ্দীনের নিজের প্রস্তুতি ছিল সংসদীয় রাজনীতির জন্য, সেখান থেকে বের হয়ে এসে বৈপ্লবিক আন্দোলনের নেতৃত্ব দেওয়া কতটা সম্ভব হতো সে-নিয়ে সংশয় থাকা স্বাভাবিক। তবে এটা ঠিক যে তেমন কোনো আন্দোলন গড়ে উঠলে তিনি অবশ্যই তাতে যোগ দিতেন, যেমন যোগ দিয়েছিলেন একাত্তরে, এবং মেধা, সংবেদনশীলতা, কর্তব্যজ্ঞান ও দায়িত্ববোধের অন্তর্গত তাগিদে সামনে চলে আসতেন।